Zagreb, 17. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **neanonimne prijave** **i vlastitih saznanja o mogućem sukobu interesa** **dužnosnika Zorana Milanovića, predsjednika Republike Hrvatske,** na 142. sjednici, održanoj 17. rujna 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Zorana Milanovića, predsjednika Republike Hrvatske, vezano za putovanje dužnosnika u Republiku Albaniju 12. i 13. kolovoza 2020.g. i putovanje dužnosnika na Mljet dana 21. kolovoza 2020.g., neće se pokrenuti.**

Obrazloženje

U Povjerenstvu je 14. kolovoza 2020. pod brojem 711-U-2858-P-184/20-01-4 zaprimljena neanonimna prijava mogućeg sukoba interesa podnesena protiv dužnosnika Zorana Milanovića, predsjednika Republike Hrvatske**, povodom koje se vodi predmet** P-184/20.

U prijavi se prijavljuje dužnosnika za sukob interesa budući da je HINA izvijestila da će 12. i 13. kolovoza 2020.g. predsjednik Republike Hrvatske, Zoran Milanović privatno boraviti u Republici Albaniji na poziv predsjednika Vlade Edija Rame, a da navedena usluga vjerojatno premašuje iznos od 500,00 kuna. Podnositelj u prijavi navodi i da nikada do kraja nije razjašnjena informacija da je dužnosnik Zoran Milanović prije kandidature za predsjednika Republike Hrvatske obavljao savjetničke, plaćene usluge za albanskog premijera.

Dana 2. rujna 2020.g. u Povjerenstvu je zaprimljena prijava u kojoj se navodi da je dužnosnik Zoran Milanović zlouporabio svoj položaj budući da je iskoristio državni helikopter u posjedu Hrvatske vojske kako bi otputovao na pogreb supruge ………….., na groblje Viktorovac u Sisku.

S obzirom da se obje zaprimljene prijave u određenom bitnom dijelu odnose na korištenje državnih sredstava za privatne svrhe te da se odnose na istog dužnosnika, a da je Povjerenstvo javnopravno tijelo nadležno za vođenje oba postupka, temeljem članka 44. stavka 1. Zakona o općem upravnom postupku („Narodne novine“, broj 47/09) Povjerenstvo je dana 10. rujna 2021.g. donijelo zaključak broj 711-I-1201-P-197/20-02-11 da će se povodom navedenih predmeta voditi jedan postupak pod brojem P-184/20.

Dana 22. listopada 2020.g. na portalu dnevnik.hr objavljen je članak naslova „Predsjednik Milanović informacije o putu na Mljet skriva kao zmija noge: Otkrivamo ima li na to pravo“. U predmetnom članku problematizira se činjenica da je u kolovozu 2020.g. dužnosnik vojnim helikopterom otputovao na Mljet te da o navedenom ne želi dati podatke javnosti.

Povjerenstvo je temeljem saznanja stečenih iz medija po službenoj dužnosti protiv dužnosnika otvorilo predmet pod brojem P-258/20 te je, budući da se radi informacijama koje se odnose na istog dužnosnika, a sličnog su činjeničnog stanja i iste pravne osnove zaključkom broj: 711-I-1683-P-258/20-02-8 od 16. studenog 2020.g. spojilo predmet na već postojeći P-184720.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 1. ZSSI-a propisano je da je predsjednik Republike Hrvatske dužnosnik u smislu navedenog Zakona. Uvidom u Registar dužnosnika koji ustrojava i vodi Povjerenstvo, utvrđeno je da dužnosnik Zoran Milanović obnaša dužnost predsjednika Republike Hrvatske od 18. veljače 2020.g. Stoga je dužnosnik Zoran Milanović, povodom obnašanja navedene dužnosti, obvezan postupati sukladno odredbama ZSSI-a.

Povjerenstvo je u svrhu stjecanja vlastitih saznanja i saznanja iz navoda u prijavi u nekoliko navrata zatražilo podatke od Ureda predsjednika Republike Hrvatske, Ministarstva obrane Republike Hrvatske, Ministarstva vanjskih i europskih poslova Republike Hrvatske i Ministarstva unutarnjih poslova Republike Hrvatske. Isto tako, Povjerenstvo je zatražilo podatke i od Vlade Republike Hrvatske te Općine Mljet.

Ured predsjednika prvotno je odgovorio na traženje Povjerenstva dopisom KLASA: 081-10/20-01/14, URBROJ: 71-01-01/1-20-2 od 25. kolovoza 2020.g. U navedenom dopisu Ured predsjednika navodi da je predsjednik Zoran Milanović na poziv predsjednika Vlade Republike Albanije boravio u Albaniji 12. i 13. kolovoza 2020.g. te da se radilo o putovanju u sklopu obnašanja predsjedničkih dužnosti. Ured predsjednika pritom napominje kako prilikom svih posjeta, a posebno onih koji se odnose na strane dužnosnike, predsjednik Republike Hrvatske uvijek predstavlja Republiku Hrvatsku. Nadalje, navodi se da kao i u svim slučajevima kada predsjednik putuje troškovi prijevoza predsjednika podmiruju se iz Državnog proračuna, a u odnosu na trošak smještaja navodi se da je predsjednik boravio u državnoj rezidenciji Republike Albanije na poziv domaćina, predsjednika Vlade Republike Albanije. Isto tako, navodi se i da predsjednik nije pružao usluge savjetovanja za predsjednika Vlade Republike Albanije a što je već više puta i javno rekao.

Povjerenstvo je nakon primitka očitovanja Ureda predsjednika od istoga zatražilo podatke na koje nije odgovoreno u dopisu od 25. kolovoza 2020.g., a koji se odnose na svrhu putovanja predsjednika u Republiku Albaniju, odnosno razlozima navedenog posjeta, osobama koje su putovale u pratnji predsjednika i načinu podmirenja troškova njihovog putovanja te podatke o prijevoznim sredstvima koje je predsjednik koristio na predmetnom putovanju. Isto tako, Povjerenstvo je zatražilo i pojašnjenje iz kojeg razloga na službenim stranicama Ureda predsjednika ne postoji obavijest o posjetu predsjednika Republici Albaniji te je od Ureda predsjednika zatražena dostava dokumentacije, a posebice službenog protokola predmetnog putovanja i pozivnog pisma Vlade Republike Albanije, dopis kojim se o putovanju obavještava Ministarstvo vanjskih i europskih poslova, zahtjev za odobrenje korištenja prijevoznih sredstava u vlasništvu Republike Hrvatske te putne naloge i izvještaje sa službenog putovanja.

Ured Predsjednika odgovorio je na traženje Povjerenstva dopisom KLASA: 018-10/20-01/14, URBROJ: 71-01-01/1-20-04 od 2. rujna 2020.g. navodeći da je o putovanju 12. i 13. kolovoza 2020. godine, već izvješteno Povjerenstvo u dopisu od 25. kolovoza 2020., odnosno da se radilo o putovanju u okviru obavljanja službenih predsjedničkih dužnosti, sukladno st. 1. čl. 94. Ustava Republike Hrvatske, odnosno da „Predsjednik Republike predstavlja i zastupa Republiku Hrvatsku u zemlji i inozemstvu". Nadalje, navodi se da je predsjednik Republike Hrvatske s predsjednikom Vlade Republike Albanije razgovarao o nizu vanjskopolitičkih tema u okviru svojih ustavnih ovlasti. Međutim, da konkretni podatci o temama razgovora neće biti dostavljeni Povjerenstvu budući da ni iz Ustava RH niti iz bilo kojeg drugog pozitivnog propisa ne proizlazi da bi predsjednik Republike morao bilo kome dostavljati takve podatke, posebice u situaciji kada postupa u okviru svojih Ustavom određenih obveza i nadležnosti. Nadalje, navodi se da ukoliko bi se prema procjeni predsjednika Republike Hrvatske radilo o podacima važnim za oblikovanje i provedbu vanjske politike Republike Hrvatske, predsjednik Republike će ih komunicirati Vladi Republike Hrvatske, kako to uređuje Ustav u st. 1. čl. 99.

Nadalje, a u odnosu na podatke o tome tko je sve putovao s predsjednikom Republike, Ured navodi kako su s predsjednikom putovali pripadnici Hrvatske ratne mornarice, članovi posade broda i pripadnici službe osiguranja predsjednika Republike Hrvatske. Podatke o članovima posade broda Ured predsjednika Republike Hrvatske nema, te se Povjerenstvo upućuje da ih pribavi od nadležnih tijela. Što se tiče podataka o pripadnicima službe osiguranja, s obzirom na prirodu njihovog posla, Povjerenstvo je također upućeno da ih pribavi od nadležnih državnih tijela. Isto se odnosi i na troškove putovanja tih osoba. Nadalje, navodi se da je s predsjednikom Republike Hrvatske putovala i njegova supruga, prof.dr.sc. ……………….. te njihov sin ……………., oboje također na poziv predsjednika Vlade Republike Albanije i u okviru uobičajene protokolarne prakse. Završno, budući da predsjednik Republike Hrvatske ne potražuje dnevnice niti je Ured predsjednika terećen za bilo kakve druge troškove putovanja, ne postoje podaci o visini troškova. Isto tako, napominje se, kao što je istaknuto u prvom dopisu, da je troškove smještaja snosio albanski domaćin. Nastavno, Ured predsjednika navodi da predsjednik, kada god je to moguće, koristi prijevozna sredstva u vlasništvu Republike Hrvatske, a odluke o načinu putovanja štićenih osoba, pa tako i predsjednika Republike, donosi služba osiguranja predsjednika. Postupak za stavljanje tih sredstava na raspolaganje, jednako kao i za sve druge dužnosnike, a posebice štićene osobe, provode nadležna državna tijela na način propisan zakonima i podzakonskim aktima. Stoga se za dokumentaciju oko odobrenja korištenja prijevoznih sredstava Povjerenstvo upućuje obratiti nadležnim tijelima budući da Ured predsjednika ima samo dio dokumentacije koju dostavlja u prilogu. Isto tako, a u odnosu na zahtjev Povjerenstva da se dostavi podatak o tome je li Predsjednik Republike o putovanju obavijestio Vladu RH ili Ministarstvo vanjskih i europskih poslova Povjerenstvu se ukazuje na činjenicu kako niti iz Ustava niti iz pozitivnih propisa ne proizlazi obveza ni predsjednika Republike niti Vlade RH da se uzajamno obavještavaju o svim svojim putovanjima, niti postoji takva praksa, osim ukoliko u konkretnom slučaju to nije potrebno za oblikovanje i provođenje vanjske politike. O potrebi i načinu izvješćivanja odlučuju predsjednik Republike sa svoje strane i Vlada RH sa svoje strane. Iz Ureda predsjednika se napominje kako u pozitivnim propisima ne nalaze ovlast Povjerenstva za traženje dostave podataka o eventualnoj komunikaciji Predsjednika Republike i Vlade RH u oblikovanju i provođenju vanjske politike, te posebice o razlozima postojanja ili nepostojanja takve komunikacije. U konkretnom slučaju Ured može obavijestiti Povjerenstvo kako je o putovanju Predsjednika Republike u Albaniju bilo obaviješteno Veleposlanstvo RH u Albaniji te se u prilogu dostavlja navedena obavijest. U odnosu na objavljivanje obavijesti na službenim stranicama Ureda Predsjednika, navodi se kako ne postoji obveza objavljivanja bilo kojeg sadržaja na tim stranicama, pa tako i putovanja/aktivnosti predsjednika te da o tome što će se objaviti ili neće objaviti na stranicama odlučuje nadležna služba Ureda predsjednika Republike. U odnosu na traženu dokumentaciju Ured predsjednika navodi kako osim unaprijed navedene dokumentacije ne raspolaže drugom dokumentacijom te je stoga nije niti u mogućnosti dostaviti.

Ministarstvo unutarnjih poslova (u daljnjem tekstu: MUP) očitovalo se dopisom KLASA: NK-209-01/20-01/704, URBROJ: 511-01-20-20-4 od 14. rujna 2020.g. navodeći da su nadležne službe Ureda predsjednika Republike Hrvatske upoznale nadležnu ustrojstvenu jedinicu Ministarstva unutarnjih poslova Republike Hrvatske - Upravu za posebne poslove sigurnosti, s putovanjem g. Zorana Milanovića u Republiku Albaniju dana 12. i 13. kolovoza 2020. godine. Nadalje, navodi se da je predsjednik Republike Hrvatske temeljem Uredbe o određivanju štićenih osoba, objekata i prostora te provođenju njihove zaštite i osiguranja („Narodne novine“, broj 46/13 103/14- OUSRH, 151/14, 10/16 i 99/16, u daljnjem tekstu: Uredba), s obzirom na značaj dužnosti, štićena osoba I. kategorije, a nadležna ustrojstvena jedinica Ministarstva unutarnjih poslova, mjere osiguranja i zaštite predsjednika Republike Hrvatske provodi 24 sata dnevno, u Republici Hrvatskoj i prilikom boravka u inozemstvu, neovisno o kategoriji aktivnosti predsjednika Republike Hrvatske. Nadalje, navodi se da se mjere osiguranja i zaštite predsjednika Republike Hrvatske i drugih štićenih osoba provode temeljem zahtjeva, već temeljem Uredbekojom je određeno da se mjere osiguranja i zaštite štićenih osoba I. kategorije provode od dana stupanja na dužnost štićene osobe, za vrijeme obnašanja dužnosti te još šest mjeseci nakon prestanka obnašanja dužnosti. Isto tako, prema Uredbi I. kategorije ne mogu se odreći prava na mjere osiguranja i zaštite koje proizlaze iz statusa štićene osobe.

Vlada Republike Hrvatske očitovala se dopisom KLASA: 022-03/20-25/11, URBROJ: 50301-01/01-20-2 od 14. rujna 2020.g. navodeći da nije bila službeno obaviještena o putovanju predsjednika Republike Hrvatske u Republiku Albaniju 12. i 13. kolovoza 2020.g., već da je predsjednik Zoran Milanović u neformalnom razgovoru s predsjednikom Vlade Republike Hrvatske Andrejem Plenkovićem početkom kolovoza, ili tijekom obilježavanja Dana pobjede i domovinske zahvalnosti u Kninu ili tijekom održavanja Sinjske alke, spomenuo svoju namjeru putovanja tijekom ljeta u Republiku Albaniju kako bi posjetio Edija Ramu, predsjednika Vlade Republike Albanije. Nadalje, navodi se da svrha putovanja kao niti ostali sadržaji aktivnosti predsjednika u Republici Albaniji nisu bili spomenuti te stoga Vlada Republike Hrvatske ne raspolaže službenom bilješkom, zapisnikom niti bilo kakvom drugom dokumentacijom.

Ministarstvo obrane Republike Hrvatske (u daljnjem tekstu MORH) očitovalo se dopisom KLASA: 701-01/20-01/17, URBROJ: 512-01-20-5 od 11. rujna 2020.g. navodeći kako je bilo upoznato s putovanjem predsjednika Republike Hrvatske, Zorana Milanovića 12. i 13. kolovoza 2020. u Republiku Albaniju budući da je Ured predsjednika Republike Hrvatske podnio 30. srpnja 2020. zahtjev MORH-u da za potrebe programa predsjednika Republike Hrvatske stavi na raspolaganje brod Hrvatske ratne mornarice Učka za putovanje u Republiku Albaniju od 11. do 14. kolovoza 2020.g. Nadalje, navodi se da je Ured predsjednika podnio 10. kolovoza 2020.g. zahtjev MORH-u da za potrebe programa predsjednika Republike Hrvatske Zorana Milanovića stavi na raspolaganje helikopter 11. kolovoza 2020.g. na relaciji Hvar - Dubrovnik te 14. kolovoza 2020.g. na relaciji Dubrovnik - Hvar. MORH navodi da je člankom 58. Zakona o obrani („Narodne novine“, broj 73/13, 75/15, 27/16, 110/17 - Odluka Ustavnog suda Republike Hrvatske, 30/18 i 70/19) propisano da o korištenju Oružanih snaga Republike Hrvatske odlučuje Vlada Republike Hrvatske ili ministar obrane u skladu s odredbama toga Zakona te da Odluke o korištenju Oružanih snaga Republike Hrvatske donosi Vlada Republike Hrvatske ili ministar obrane u skladu s odredbama toga Zakona, a da se Odluke o korištenju Oružanih snaga Republike Hrvatske provode putem zapovijedi načelnika Glavnog stožera Oružanih snaga Republike Hrvatske. Nadalje, navodi se da je člankom 69. stavkom 5. Zakona o obrani („Narodne novine“, broj 73/13, 75/15, 27/16, 110/17 - Odluka Ustavnog suda Republike Hrvatske, 30/18 i 70/19) propisano da Odluke o prelasku granice Oružanih snaga Republike Hrvatske radi protokolarno-ceremonijalnih aktivnosti te postrojbi razine voda i niže donosi ministar obrane. MORH navodi da je korišten brod Hrvatske ratne mornarice i helikopter Hrvatskoga ratnog zrakoplovstva te je MORH dao odobrenja za korištenje navedenih sredstava. Nadalje, MORH navodi da što se tiče putovanja Predsjednika Republike Hrvatske u razdoblju od 1. lipnja do kraja kolovoza 2020. za koja je MORH-u podnesen zahtjev za korištenje prijevoznih sredstava da se to odnosilo na putovanja za koje su im dostavljeni zahtjevi Ureda predsjednika Republike Hrvatske te stoga MORH predlaže da Povjerenstvo navedeno pribavi od Ureda predsjednika Republike Hrvatske.

Ministarstvo vanjskih i europskih poslova (u daljnjem tekstu MVEP) dostavilo je svoje očitovanje dopisom KLASA: 050-02/20-01/3, URBROJ: 521-K-01-20-2 od 14. kolovoza 2020.g. navodeći da MVEP nije imao saznanja o putovanju dužnosnika Zorana Milanovića u Republiku Albaniju osim što je o putovanju obaviješteno temeljem dopisa MORH-a upućenog Upravi za konzularne poslove MVEP-a kojim se traži službeno odobrenje albanskih vlasti za uplovljavanje broda UČKA u unutarnje morske vode Republike Albanije, a o čemu je izvješteno Veleposlanstvo RH u Republici Albaniji. Nadalje, navodi se da je Ured predsjednika telefonski i putem elektronske pošte i dopisa kontaktirao Veleposlanstvo RH u Republici Albaniji te najavio boravak predsjednika RH s obitelji i osiguranjem u Republici Albaniji od 12. do 13. kolovoza pri čemu je spomenuto da se radi o privatnom posjetu. Isto tako, informaciju o dolasku vojnog broda Veleposlanstvo RH dobilo je i od vojne izaslanice RH u Republici Albaniji, gospođe …………………, rezidentne u Skopju, koja je prisustvovala dočeku i ispraćaju predsjednika u luci Himara. Nadalje, navodi se da Veleposlanstvo RH u Republici Albaniji nije bilo uključeno u doček, ispraćaj niti program predsjednikova boravka u Republici Albaniji. U prilog svojem očitovanju dostavljeni su dopis Ureda Predsjednika Veleposlanstvu RH u Republici Albaniji temeljem kojeg je zatraženo izdavanje dozvola za naoružanje djelatnika neposrednog osiguranja predsjednika., elektronička pošta poslana iz Ureda predsjednika kojom se najavljuje privatni boravak predsjednika u Republici Albaniji te diplomatsko odobrenje koje je MORH poslao MVEP-u kao i obavijest MVEP-a Veleposlanstvu RH o uplovljavanju broda UČKA u unutarnje morske vode Republike Albanije i boravak u luci Himare.

Nakon dostave navedenih očitovanja, a s obzirom na dopune prijava koje je zaprimilo Povjerenstvo isto je zatražilo od MVEP-a podatke o tome je li Vlada Republike Albanije bila upoznata s dolaskom predsjednika, koja je razlika u postupanju prilikom privatnog odlaska dužnosnika u stranu zemlju u odnosu na službeni odlazak te koji je protokol u oba slučaja.

MVEP je na traženje Povjerenstva odgovorio dopisom KLASA: 050-02/20-01-3, URBROJ: 521-K-01-20-3- od 22. listopada 2020.g. navodeći da je prema saznanjima MVEP-a Ured predsjednika telefonskim putem izvijestio Ured predsjednika Republike Albanije o boravku predsjednika Zorana Milanovića u Republici Albaniji. Nadalje, a u odnosu na protokolarnu praksu tijekom posjeta čelnika država drugoj zemlji, navodi se kako se praksa razlikuje ovisno o vrsti posjeta (državni, službeni, radni, privatni), kao i o običajima države primateljice. Državni i službeni posjeti imaju složeniju protokolarnu praksu te između ostaloga, podrazumijevaju niz počasnih i ceremonijalnih elemenata (svečani doček, ispraćaj, zastave, himne, vojne počasti itd.). Radni posjet ima jednostavniji, manje svečani protokol. Kod navedenih posjeta čelnika države uobičajeno prati izaslanstvo. Navodi se i da se kod privatnog posjeta uobičajeno izvješćuje državu primateljicu o boravku stranog dužnosnika na njezinom teritoriju, poduzimaju se mjere sigurnosti tijekom posjeta (daje se sigurnosna potpora), no izostavljen je ceremonijalni dio protokola. Također, tijekom privatnog boravka dužnosnika u stranoj zemlji može doći do službenih ili neslužbenih susreta i razgovora u državi primateljici, ali i ne mora. Ističe se kako općenito ceremonijal dočeka, boravka i ispraćaja određuje svaka država sama za sebe u skladu sa svojim običajima i mogućnostima. Ceremonijal nije uređen međunarodnim ugovorima i rješava se prema međunarodnim običajnom pravu, općeprihvaćenoj praksi i tradiciji.

Nadalje Povjerenstvo je od MUP-a zatražilo podatke provodi li MUP sigurnosnu procjenu putovanja predsjednika Republike Hrvatske, kao štićene osobe I. kategorije, neovisno o tome odlazi li predsjednik na privatno ili službeno putovanje, je li u konkretnom slučaju putovanja predsjednika Republike Hrvatske Zorana Milanovića u Republiku Albaniju dana 12. i 13. kolovoza 2020.g. učinjena navedena sigurnosna procjena putovanja, ima li MUP saznanja kakva je bila sigurnosna procjena konkretnog putovanja vezano za korištenje prijevoznih sredstava i je li se radilo o privatnom ili službenom putovanju te jesu li temeljem rezultata sigurnosne provjere određena prijevozna sredstva kojima je predsjednik putovao.

MUP je odgovorio na traženje Povjerenstva dopisom KLASA: NK-209-01/20-01/704, URBROJ: 511-01-20-20-6 od 6. listopada 2020.g. navodeći kako temeljem čl. 4. Uredbesigurnosne prosudbe moguće ugroženosti štićenih osoba, objekata i prostora u okviru osiguranja i zaštite osoba, objekata i prostora, izrađuju sigurnosno-obavještajne agencije, a nadležna ustrojstvena jedinica Ministarstva unutarnjih poslova Republike Hrvatske, Uprava za posebne poslove sigurnosti, nadležnim sigurnosno-obavještajnim agencijama podnosi zahtjev za izradu sigurnosne prosudbe. Nadalje, navodi se kako je predsjednik Republike Hrvatske temeljem Uredbe, s obzirom na značaj dužnosti, štićena osoba I. kategorije. Mjere osiguranja i zaštite Predsjednika Republike Hrvatske nadležna ustrojstvena jedinica Ministarstva unutarnjih poslova Republike Hrvatske provodi 24 sata dnevno, u Republici Hrvatskoj i prilikom boravka u inozemstvu, neovisno o kategoriji aktivnosti Predsjednika Republike Hrvatske, a određuje ih između ostalog i na temelju dostavljene sigurnosne prosudbe. Nadalje, navodi se da po saznanju da će predsjednik Republike Hrvatske 12. i 13. kolovoza 2020. godine boraviti u Republici Albaniji, nadležna ustrojstvena jedinica Ministarstva unutarnjih poslova je obavijestila o tome Sigurnosno-obavještajnu agenciju i podnijela zahtjev za izradu sigurnosne prosudbe te je potom Sigurnosno-obavještajna agencija MUP-u dostavila sigurnosnu prosudbu vezanu uz boravak predsjednika Republike Hrvatske u Republici Albaniji u navedenom razdoblju, međutim, s obzirom da se radi o klasificiranim podacima, sukladno čl. 5. Uredbe o mjerama informacijske sigurnosti (NN 46/2008) i čl. 14. Pravilnika o standardima sigurnosti podataka Ureda Vijeća za nacionalnu sigurnost, sigurnosnu prosudbu niti njen sadržaj MUP ne može dostavljati drugim tijelima i pravnim osobama, bez prethodne suglasnosti/odobrenja vlasnika klasificiranog podatka.

Povjerenstvo je potom od MORH-a zatražilo očitovanje vojne izaslanice u Republici Albaniji, ………………, vezano uz činjenicu tko je obavijestio o dolasku predsjednika Zorana Milanovića u Republiku Albaniju te njezinim eventualnim saznanjima o vrsti posjeta ( privatni/službeni), a budući da je vojna izaslanica prisustvovala dočeku i ispraćaju predsjednika Republike Hrvatske u luci Himara.

MORH je dopisom KLASA: 701-01/20-01/17, URBROJ: 512-01-20-8 od 23. listopada 2020.g. dostavio očitovanje vojne izaslanice u kojem se navodi da je temeljem informacije koju je Služba za bilateralnu obrambenu suradnju u Upravi za obrambenu politiku Ministarstva obrane Republike Hrvatske zaprimila telefonskim putem od djelatnika Ureda predsjednika Republike Hrvatske o posjeti predsjednika Republike Hrvatske i Vrhovnog zapovjednika Oružanih snaga Republike Hrvatske Zorana Milanovića Republici Albaniji, ista obaviještena o posjetu te je dobila uputu da se po potrebi stavim na raspolaganje u organizaciji koja je u okviru nadležnosti Vojne izaslanice Republike Hrvatske u Republici Albaniji. Nadalje, izaslanica navodi da obzirom da je putovanje organizirano motornim brodom „Učka" iz sastava Hrvatske ratne mornarice (brod i vojna posada) prilikom dolaska u Republiku Albaniju, bilo je potrebno pokrenuti postupak ishođenja diplomatskog „clearanca“ od strane Veleposlanstva RH u Albaniji te je izaslanica kontaktirala Veleposlanstvo RH u Albaniji o potrebi istoga. Nadalje, izaslanica navodi da sukladno svojim akreditivima za Republiku Albaniju te pravilima službe i radnim zadaćama u koje spadaju i aktivnosti potpore predsjedniku Republike Hrvatske i Vrhovnom zapovjedniku OS RH, ista je otputovala službeno u Himare (Republika Albanija) te sudjelovala na dočeku (12. kolovoza 2020.) i ispraćaju (13. kolovoza 2020.) predsjednika Republike Hrvatske i Vrhovnog zapovjednika Oružanih snaga Republike Hrvatske Zorana Milanovića. Isto tako, navodi se i da je šefica protokola Ureda predsjednika Republike Hrvatske kontaktirala izaslanicu prije putovanja oko koordinacije spomenutog dočeka i ispraćaja.

Povjerenstvo je, s obzirom na navode iz medija, od Ureda predsjednika zatražilo popis svih putovanja predsjednika Republike Hrvatske od lipnja do rujna 2020.g. za koja su korištena prijevozna sredstva MORH-a kao i dostavu zahtjeva upućenih MORH-u za sva putovanja s popisa, pojašnjenje koje su razlike u postupanju kada predsjednik odlazi u stranu zemlju privatno u odnosu na postupanje kada u stranu zemlju odlazi službeno, odnosno predstavlja li činjenica susreta predsjednika države s drugim stranim državnikom sama po sebi službeno putovanje te ukoliko predstavlja, kojim propisom ili aktom je navedeno regulirano, odnosno radi li se o uvriježenim pravilima postupanja. Isto tako, zatražen je i podatak je li prilikom službenih posjeta praksa da predsjednik putuje sam ili u pratnji zaposlenika Protokola Ureda predsjednika ili drugih osoba iz Ureda predsjednika, tko o tome odlučuje i na koji način, tko je šefici Protokola Ureda predsjednika rekao da predsjednik s obitelji privatno putuje u Republiku Albaniju, je li predsjednik dana 21. kolovoza 2020.g. prisustvovao pogrebu …………… na groblju Viktorovac u Sisku te ukoliko jest je li za dolazak/odlazak na navedeni pogreb koristio prijevozno sredstvo MORH-a te ukoliko jest od kuda je putovao, kojim prijevoznim sredstvom, s kime je putovao te gdje se je nakon sprovoda vratio i je li se vratio istim prijevoznim sredstvom.

Ured predsjednika odgovorio je dopisom KLASA: 018-10/20-01/14, URBROJ: 71-01-01/1-20-06 od 9. listopada 2020.g. navodeći da ne raspolaže dodatnim informacijama ili dokumentacijom vezanim uz posjet Albaniji, 12. i 13. kolovoza, te poziva Povjerenstvo da se, ukoliko to smatra potrebnim, obrati drugim nadležnim tijelima, npr. MORH-u, MVEP-u, MUP-u. Nadalje, a u odnosu na druge informacije koje Povjerenstvo traži, a koje se očito ne odnose na posjet Albaniji, npr. podatke o navodnom odlasku Predsjednika Republike na neki pogreb u Sisak, Ured predsjednika moli da mu se ukaže poveznica s ovim predmetom kako bi eventualno mogao postupiti po traženju Povjerenstva. Nadalje, Ured predsjednika ukazuje sljedeće: da na općenita traženja kao što su npr. dostava popisa svih putovanja Predsjednika nije u mogućnosti odgovarati, da budući da je predsjednik Republike štićena osoba, poziva Povjerenstvo da podatke o načinu njegovog putovanja zatraži od nadležne službe MUP-a. Također se ističe da je predsjednik Republike (kao i određeni broj drugih dužnosnika) štićena osoba 24 sata, tako i na putovanjima, i to bez razlike radi li se o privatnim ili službenim putovanjima. Nadalje, što se tiče upita oko propisa kojim se uređuju pitanja vezana uz obveze i ovlasti predsjednika Republike Ured predsjednika upućuje Povjerenstvo na odredbe Ustava Republike Hrvatske. U odnosu na pojašnjenja o naravi konkretnog putovanja, Ured predsjednika navodi kako je uloga Predsjednika Republike definirana Ustavom Republike Hrvatske, između ostalog odredbom članka 94. Ustava, prema kojoj „Predsjednik Republike Hrvatske predstavlja i zastupa Republiku Hrvatsku u zemlji i inozemstvu, a da su jedan od primjera izvršavanja tih ustavnih zadaća upravo su susreti sa stranim državnicima. Nadalje, navodi se da na upite o tome tko je i što rekao kome u Uredu Predsjednika neće odgovarati niti se smatra da postoji ovlast Povjerenstva da propituje sadržaj, vrstu i način interne komunikacije djelatnika Ureda Predsjednika. Nadalje, na upit o tome tko je u pratnji predsjednika Republike navodi se kako su to uvijek djelatnici osiguranja, a ostale osobe pridružuju se po procjeni za svako pojedino putovanje.

Nakon primitka odgovora Ureda predsjednika Povjerenstvo je od MORH-a zatražilo podatke je li MORH bio upoznat s putovanjem Predsjednika Republike Hrvatske Zorana Milanovića na Mljet dana 21. kolovoza 2020.g., ukoliko jest, je li za navedeno putovanje predsjednik Republike Hrvatske ministru obrane podnio zahtjev za korištenje prijevoznih sredstava (broda, helikoptera, aviona, automobila) u vlasništvu Republike Hrvatske te je li u istima navedeno vremensko razdoblje u kojem predsjednik navedena prijevozna sredstva namjerava koristiti te ukoliko je podnesen zahtjev, koja prijevozna sredstva su korištena za predmetno putovanje, tko je odobrio korištenje prijevoznih sredstava te koji je razlog putovanja naveden u zahtjevu predsjednika Republike Hrvatske. Isto tako, Povjerenstvo je još jednom zatražilo popis svih putovanja predsjednika Republike Hrvatske za koja su podneseni zahtjevi Ureda predsjednika u razdoblju od 1. lipnja do 1. rujna 2020.g. te za koja su korištena prijevozna sredstva u vlasništvu Republike Hrvatske.

MORH je odgovorio dopisom KLASA: 701-01/20-01/17, URBROJ: 512-01-21-11 od 14. siječnja 2021.g. navodeći da je MORH bio upoznat s putovanjem predsjednika Republike Hrvatske Zorana Milanovića 21. kolovoza 2020. na Mljet. Navodi se da je Ured predsjednika Republike Hrvatske podnio 19. kolovoza 2020. zahtjev MORH-u da za potrebe programa predsjednika Republike Hrvatske Zorana Milanovića stavi na raspolaganje helikopter 21. kolovoza 2020. na relaciji Zagreb (Gornje Prekrižje) - otok Mljet te za povratak 23. kolovoza 2020. na relaciji otok Mljet - Zagreb (Gornje Prekrižje). Nadalje, navodi se da je člankom 58. Zakona o obrani („Narodne novine“, broj 73/13, 75/15, 27/16, 110/17 - Odluka Ustavnog suda Republike Hrvatske, 30/18 i 70/19) propisano da o korištenju Oružanih snaga Republike Hrvatske odlučuje Vlada Republike Hrvatske ili ministar obrane u skladu s odredbama toga Zakona. Odluke o korištenju Oružanih snaga Republike Hrvatske donosi Vlada Republike Hrvatske ili ministar obrane u skladu s odredbama toga Zakona. Odluke o korištenju Oružanih snaga Republike Hrvatske provode se putem zapovijedi načelnika Glavnog stožera Oružanih snaga Republike Hrvatske. Nadalje, navodi se da je za navedeno putovanje korišten helikopter Hrvatskoga ratnog zrakoplovstva te je MORH dao odobrenja za korištenje navedenoga sredstva.

Povjerenstvo je od Općine Mljet zatražilo podatke je li Općina Mljet upoznata s dolaskom predsjednika Republike Hrvatske Zorana Milanović dana 21. kolovoza 2020.g. na Mljet te ukoliko jest, koji je bio razlog posjeta Predsjednika Općini Mljet. Isto tako, podatke je li Općina Mljet organizirala doček predsjedniku, odnosno je li ista imala protokolarne obveze s obzirom na vrstu posjeta predsjednika te tko je od strane Općine Mljet prisustvovao dočeku predsjednika, odnosno tko se susreo s predsjednikom, tko je bio u pratnji predsjednika te postoji li o navedenom posjetu službena bilješka, zapisnik ili drugi dokument.

Općina Mljet odgovorila je dopisom KLASA: 711-01/01-21-01/01, URBROJ: 2117-03/02-21-02 od 11. siječnja 2021.g. navodeći da Općina Mljet kao jedinica lokalne samouprave te njezini organi i tijela nisu imali nikakvih saznanja o dolasku predsjednika Republike Hrvatske na otok Mljet 21. kolovoza 202o.g. niti u bilo kojem drugom terminu pa slijedom toga se s njime nisu niti susreli niti imali protokolarne obaveze.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Iz dostavljene dokumentacije je razvidno da su javnost i Veleposlanstvo Republike Hrvatske u Albaniji obaviješteni kako će predsjednik Republike Hrvatske s obitelji 12. i 13. kolovoza 2020.g. boraviti u Republici Albaniji te da se radi o privatnom putovanju dužnosnika. Iz dokumentacije također proizlazi da je dužnosnik za navedeno putovanje koristio prijevozna sredstva u vlasništvu Republike Hrvatske te da navedeno putovanje nije najavljeno na službenim stranicama Ureda predsjednika, o čemu odluku donosi nadležna služba Ureda predsjednika.

Isto tako, iz dostavljene dokumentacije proizlazi kako je dužnosnik za putovanje na Mljet 21. kolovoza 2020.g., s kojim Općina Mljet nije upoznata, koristio prijevozno sredstvo Hrvatskog ratnog zrakoplovstva u vlasništvu Republike Hrvatske.

Povjerenstvo ističe da bi se javni resursi, a što uključuje i korištenje prijevoznih sredstava u vlasništvu Republike Hrvatske, trebali koristiti isključivo za obnašanje javnih dužnosti te da dužnosnici iste ne mogu koristiti u privatnom interesu ili interesu povezanih osoba.

Nadalje, Povjerenstvo ističe kako građani imaju pravo biti upoznati s ponašanjem dužnosnika stoga dužnosnici u svojem radu trebaju biti transparentni i pravovremeno obavještavati javnost o aktivnostima vezanim uz obnašanje svoje dužnosti.

U situacijama kada dužnosnik u obnašanju svoje dužnosti nije postupao transparentno, Povjerenstvo je pokretalo postupke zbog moguće povrede etičkih načela obnašanja javnih dužnosti propisanih člankom 5. ZSSI-a.

Međutim, presudom Visokog upravnog suda Republike Hrvatske, poslovni broj: Usž-2745/18-5 od 10. prosinca 2020., kojom je poništena presuda Upravnog suda u Zagrebu, poslovni broj: Usl-653/18-7 od 2. svibnja 2018., presudom Visokog upravnog suda Republike Hrvatske, poslovni broj: Usž-3219/20-2 od 18. ožujka 2021., kojim je potvrđena presuda Upravnog suda u Rijeci, poslovni broj: Usl-565/20-9 od 1. srpnja 2020., presudom Upravnog suda u Zagrebu, poslovni broj: Usl-20/20-18 od 3. ožujka 2020., potvrđenom presudom Visokog upravnog suda Republike Hrvatske, poslovni broj: Usž-2888/20-2 od 27. svibnja 2021., presudom Upravnog suda u Zagrebu, poslovni broj: Usl-964/20-6 od 25. svibnja 2020., potvrđenom presudom Visokog upravnog suda Republike Hrvatske, poslovni broj: Usž-3963/20-3 od 10. lipnja 2021., te presudom Upravnog suda u Osijeku, poslovni broj: Usl-413/20-9 od 24. lipnja 2020., potvrđenom presudom Visokog upravnog suda Republike Hrvatske, poslovni broj: Usž-3344/20-2 od 9. lipnja 2021., zauzeto je pravno stajalište da Povjerenstvo nema ovlasti samostalnog vođenja postupka zbog moguće povrede članka 5. ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur

**Dostaviti:**

1. Dužnosnik Zoran Milanović, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana